
Színlelt szerződések megítélése a magyar és román jogrendszerekben

A színlelés az emberi természet velejárója, az élet minden területén megjelenik és sok esetben akarva akaratlanul is használjuk. Akárcsak a jog a színlelés is már ősidők óta jelen van és a társadalom különböző intézményeiben folyamatosan előbukkan. Éppen ezért volt szükség arra, hogy ez a jelenség jogilag is szabályozva legyen. De e kérdés tekintetében ma sincs egységes válasz, hiszen különböző jogrendszerek eltérő szabályozási mechanizmust építettek ki.
A jelen írás célja megvizsgálni e kétirányú fejlődés okát, kialakulásának folyamatát, jelenlegi szabályozásokat és hatását a joggyakorlatban, elsősorban a szerződésekre fókuszálva. A vizsgálat a román és magyar jogrendszerre terjed ki, mivel ezek szomszédos államok révén mégis teljesen eltérően szabályozzák a színlelést. Végső célom választ kapni arra a kérdésre, hogy ezen eltérések ellenére, mennyire lehet egységes joggyakorlatról beszélni e két ország esetében. 



